পুরীর সৈকতে জীবন্ত বিরাট! কোহলিকে জন্মদিনের শুভেচ্ছা জানাতে ব্যতিক্রমী উদ্যোগ

ওড়িশা: তিনি ভারতীয় ক্রিকেটের এক মহীরুহ। আজ তাঁর জন্মদিন। ৩৬-এ পা দিলেন বিরাট কোহলি। তাই ফর্মে না থাকলেও আজ তাঁকে শুভেচ্ছা জানাতে ভোলেননি তাঁর ভক্তকুল। আর কোহলির জন্মদিন উপলক্ষে আজ এক অসাধারণ ‘স্যান্ড আর্ট’ তৈরি করলেন ওড়িশার বিখ্যাত বালুকাশিল্পী সুদর্শন পট্টনায়ক। পুরীর সমুদ্র সৈকতে তিনি এই চমৎকার বালুর ভাস্কর্য তৈরি করেছেন। এই ভাস্কর্যের ছবি পোস্ট করে তিনি কোহলির জন্য এক আবেগপূর্ণ বার্তা লিখেছেন সামাজিক মাধ্যমে। সুদর্শন পট্টনায়ক পোস্টের ক্যাপশনে লেখেন, “লেজেন্ড বিরাট কোহলিকে জন্মদিনের শুভেচ্ছা! আপনার নিবেদন, উৎসর্গ, এবং অবিশ্বাস্য পারফরম্যান্স বিশ্বজুড়ে লক্ষ লক্ষ মানুষকে অনুপ্রাণিত করে চলেছে। নতুন বছরে আপনার আরও সফলতা ও সুখের কামনা করছি! পুরীর সৈকতে আমার স্যান্ডআর্ট। #HappyBirthdayViratKohli”।

আরও পড়ুন: অস্ট্রেলিয়া সফরে রোহিতকে অধিনায়ক চাইছেন না সানি!

উল্লেখ্য, ভারতীয় ক্রিকেটে ‘চেজমাস্টার’ নামে পরিচিত কোহলি। ওডিআই ক্রিকেটে তাঁর ৫০টি সেঞ্চুরি করার বিশ্বরেকর্ড রয়েছে। সেঞ্চুরির রেকর্ডে তিনি তাঁর আইডল শচীন তেন্ডুলকরকেও ছাপিয়ে গেছেন। এছাড়াও, টি-২০ বিশ্বকাপের ইতিহাসে কোহলি সর্বোচ্চ স্কোরার এবং এই প্রতিযোগিতায় তিনি দু’বার প্লেয়ার অব দ্য টুর্নামেন্ট হয়েছেন। চলতি বছরের শুরুতে কোহলি টি-২০ আন্তর্জাতিক ক্রিকেটে ৪১৮৮ রান নিয়ে দ্বিতীয় সর্বোচ্চ রান সংগ্রাহক হিসেবে অবসর গ্রহণ করেন। তবে তিনি এখনও টেস্ট ও ওডিআই খেলা চালিয়ে যাবেন। সাম্প্রতিক সময়ে তাঁর ব্যাট থেকে সেভাবে রান না এলেও ভক্তরা চাইছেন, কোহলি ফর্মে ফিরুন।